Буђење илузија
Душан Срезојевић 

Буђење илузија

Шуми младо лишће песму заборава; 

Узнемирен ветар блуди поврх њива. 

Под пољупцима ветра, млада трава 

Зелену главу заљубљено скрива.

Душа пролећа, што се расцветава, 

Усељава се у чауре снова. 

Прожима душу илузија плава 

Док ишчезава бледи траг болова.

Ја слушам немо, удишући жудно, 

Јак ритам мога набујалог бића. 

Све је у мени светло и све будно, 

К'о пред час каквог незнаног открића.

Напомене 

Буђење  илузија.  — Бранково  коло,   1910,   XVI,   22,  346.

Извори 

 ЗЛАТНИ ДАСИ. — Светлост, Крагујевац, 1975.

Душан Срезојевић